ڈگارءَ بلاھیں دُرّگے مان ھمے دُرگ ءَ ننگار کنت ءُ کَشّیت نیمروچ ءُ شپاں کوکاں کڈب بُریت ءُدنت بلئے منی پت ھروھدءَ بلاھیں سبزیں ٹوالے آپ جنت وتارا مانپوشیت مات گُشیت تئ پت چِلَگ ءَانت بس شپءَ یک نانے گوں شیرءَ وارت آئی دبوج سھور ،شام سُبارگ کُل ھمیش انت ءُ مات ھم شش وھد زگر کنت ھپتگءِ تہا دوشمبئے ءُ پنچ شنمبھاں روچگ انت ماہ ءِ سینزدہ، چاردہ، پانزدہ،، رجب،،،رمضان ءِ تیوگیں ماہ ءُ مزنیں ائیدءَ کہ دہ روچ پشت کپیت مات ھم روچگ بیت ۔
پسلءِ ھلاسیءَ ما پدا میتگءَ کائیں میتگ ءَ ھرجُمہ ءِ سُہب ءَ واجہ نسیراھمد کُران وانیت ءُ مردماں دین ءُ دنیائی ءِ راھبنداں سوج دنت ءُ دوشمبئے ءِ روچ ءَ میتگءِ مردُم پہ ھشر دگے یکےءِ واستہ کار کن انت لوگے بندانت یا کلّگے ءِ کشکے شر کن انت اے ھفتگءِ توکءَ مردمانی روچانی کش اتگیں زکات گُشئگ بیت شش روچءَ پہ وت ءُھپتُمی روچ ءَ پہ اللہ، ءُ جنین آدم پہ لوھیگءُ ھانڈو چہ چاتءَ یا کؤرءَ آپ کاراَنت زگرانہ ءِ تُرنج ءَ مین انت یا ھمودا کہ لوگے پہ گِل بندگ بوھگءَ انت ھما گِلءَآپ دیئنت یا کمب پوستاد کن انت بلئے دوشمبئے میتگءِ توک ءِ برے یکیءِ نسیبءَ بیت۔
ءُ ھمدا مئے ھمساھگے ءَ تُربت ءَ لوگے است ات منی مات ءَ ھمیشی ءَ گُشتگ ات اومر ءَ وتی سیاد ءِ لوگ وش بوھگ ءَ نہ انت تو یکیں سال ءَ وتی لوگءَ جاگہے بدئے بلے تاں دہ ءَ وانیت گُڈا مئے اے مہروانیں ھمساھگ اھمد جان ءَ منا وتی گاڈی ءِ سرا وتی لوگ ءَ بُرت گون مئے دھمی کلاس ءِ وانگ بندات بوت ماشٹر منظورءَ مئے ھچ کتاب گون نہ ات ءَ دھمی کلاس ءِ اردوءِ ماشٹر باز مہروانے ات ءُ وانینگءِ سنچے مان ات نوں گُڈا من ھم دل پہ وانگ ءَ دات اردو کتاب ونت ءُ اے لوگ ءِ کماش واجہ مھمد علی کُران وانیں ءُ ابادت کنوکیں مردُمے ات بلئے دروگیں مُلائے ھچ نہ منّ اتنت ما ھرشپ شامءَ یکجاھ اتیں بی بی سی ئے گوشداشت ءُ مارا باز جوانیں سرءُ سوجے کُت ادا مئے میتگ ءِ دگے لہتیں ورنا ھم وانگ ءَ ات رفیق اُمید واجہ علی نماسگ انت ءُ آئی ماس پدا مجید عاجز ءِ ناکو ءَ گپتگ مجید عاجز ھم ھمدا اتک وتی ناکوءِ گِسءَ ائیدانی نزیک ءَ وت ءُ رفیق اُمیداں درزی گِری کُت مجید ءَ بلوچی کتاب آورت گون ما ونت انت تُربت ریڈیو ھم گوشداشت من اے وھداں نوک شئیر ءُ آزمانک نبشتہ کنگءَ اتاں اے گسءِ کُلیں مُردم مہرونیں مردم اَتنت چہ اے گس ءِ اھمد جان، رفیق امیدءُ آھانی سرجمیں کھول ءِ مہرانی ھک گون من داں کیامت ادا نہ بنت۔
ھمے وڈا من لہتیں وھد ءَ ھر ھپتگ یک شمبئے آں ھیات ءِ ھونڈ ءَ شُتاں ھیات ءَ مارا سی سی کلدار گپت ءُ گُشت اے چاھانی زرّاَنت ءُ وتی ادبی ھدمتانی پُوٹو کاپی والا مچکدگ ءِ تاک ھم دات ءُ سی کلدار گپت ءُ چو ھم گُشتے کہ شُما اگاں شست کلدار بدی ات شُمئے شئیر سرتاک ءَ چاپ بنت من دل ءَ گُشت کہ ادب ءِ ھدمت کہ ادا اتکگ سراِنت گُڈا پہ بلوچی ءَ ھُدا وت انت کسے وش بیت یا نہ بیت بلئے من تاں اُستاد ھیات ءِ دیوان ءَ نشتگاں اُستاد ءَ چہ وتی ستا ءُ توسیپ ءَ ابید دگے گپ نہ جتگ ءُ روچے کم چہ کم بیست نوکباھندیں شائر آئی ھونڈا اتکگ سی30 کلدار پہ چاہ داتگ ءُ سی کلدار وتی شئیر ءِ مچکدگ ماھتاک ءِ پوٹو کاپی ءَ چاپگ ءَ من کلکُولئیٹر نہ جتگ بلئے اُستاد ھیات شوکت روچے دو2 سئے ھزار ءِ ادبی ھدمت الم کُتگ ۔